
· MPB - Ministria e Punëve të Brendshme
· NJIF - Njësia e Inteligjencës Financiare
· KGJK - Këshilli Gjyqësor i Kosovës
· BE - Bashkimi Evropian
· PK - Policia e Kosovës
· DK - Dogana e Kosovës

· HAPE - Projekti i BE-së

· IPK - Inspektorati i Policisë së Kosovës
· UNODC - Zyra e Kombeve të Bashkuara për Drogën dhe Krimin
· EMPACT - Platforma Multidisiplinare Evropiane Kundër Kërcënimeve Kriminale
· AAPSK - Agjencia për Administrimin e Pasurive të Sekuestruara dhe të Konfiskuara

Strategjia Shtetërore kundër Krimit të Organizuar 2026-2030 përcakton kornizën gjithëpërfshirëse të politikave të Qeverisë së Republikës së Kosovës për parandalimin, zbulimin, hetimin dhe luftimin e krimit të organizuar në të gjitha format e tij. Strategjia mbështetet në mësimet e nxjerra nga korniza e mëparshme 2018-2022 dhe i harmonizon prioritetet e saj me Vlerësimin e Kërcënimit nga Krimi i Organizuar dhe i Krimeve të Rënda (SOCTA 2025), Strategjinë Kombëtare të Zhvillimit 2030, Strategjinë e BE-së për Luftimin e Krimit të Organizuar (2021-2025) dhe prioritetet EMPACT të Bashkimit Evropian.

Bazuar në Kushtetutë, legjislacionin kombëtar dhe instrumentet ligjore ndërkombëtare, Strategjia riafirmon angazhimin e Republikës së Kosovës për integrimin evropian dhe euroatlantik dhe për forcimin e sundimit të ligjit, integritetit institucional dhe besimit publik. Strategjia konsideron krimin e organizuar si një nga kërcënimet më serioze për sigurinë, stabilitetin ekonomik, kohezionin social dhe qeverisjen demokratike. Trendet në zhvillim, siç janë krimi i mundësuar nga interneti, kontrabandimi me migrantë, trafikimi me qenie njerëzore, krimi mjedisor dhe qarkullimi i parasë së falsifikuar, kërkojnë një përgjigje të koordinuar ndërmjet institucioneve shtetërore, të udhëhequr nga inteligjenca dhe të mbështetur nga teknologjia.

Strategjia synon të zhvillojë një qasje më të fortë administrative ndaj krimit të organizuar, duke integruar masa parandaluese brenda institucioneve publike për të zvogëluar mundësitë për infiltrim kriminal në ekonominë ligjore. Strategjia synon të promovojë kontrollin e përmirësuar në prokurimin publik dhe krijimin e Fondit të Konfiskimit për të siguruar menaxhim transparent të pasurive të sekuestruara. Strategjia gjithashtu synon një koordinim më të ngushtë ndërmjet institucioneve të zbatimit të ligjit dhe institucioneve financiare.

Në përputhje me standardet e BE-së, Strategjia përcakton katër objektiva strategjikë të mbështetur nga trembëdhjetë objektiva specifikë:

1. Parandalimi dhe zvogëlimi i krimit të organizuar - ka për qëllim forcimin e integritetit, llogaridhënies institucionale dhe ndërgjegjësimit publik për të zvogëluar fushëveprimin dhe ndikimin shoqëror të krimit të organizuar.
2. Hetimi dhe shpërbërja e strukturave të krimit të organizuar - me qëllim të përforcimit të policimit të udhëhequr nga inteligjenca, hetimet financiare dhe operacionet e përbashkëta kombëtare dhe ndërkombëtare për të çmontuar rrjetet kriminale.
3. Forcimi i mëtejshëm i kapaciteteve institucionale - synon zhvillimin e kapaciteteve profesionale, ligjore dhe teknike përmes trajnimit, harmonizimit ligjor dhe pajisjeve moderne për të mbështetur hetimet proaktive.
4. Zhvillimi i bashkëpunimit dhe koordinimit vendor dhe ndërkombëtar - me qëllim të përmirësimit të koordinimit ndërmjet agjencive dhe zgjerimit të bashkëpunimit operativ me Europol-in, Eurojust-in, Interpol-in dhe partnerët rajonalë.

Kjo Strategji është hartuar për të qenë plotësisht në përputhje me kornizën ekzistuese të politikave të Kosovës, duke përfshirë Strategjinë Kombëtare për Zhvillim 2030, si dhe strategjitë sektoriale si Strategjia Shtetërore Kundër Drogave (2024-2028), Strategjinë dhe Planin e Veprimit për Armët e Vogla, Armët e Lehta dhe Eksplozivët (2024-2028), Strategjinë Kombëtare për Parandalimin e Trafikimit me Qenie Njerëzore (2024-2028), Strategjinë Kombëtare për Sigurinë Kibernetike (2023-2027), Strategjia kundër Terrorizmit (2023-2028) dhe Strategjinë Kombëtare PPP/LFT (2024-2030). Masat janë dizajnuar ashtu që të shmangin mbivendosjen, të përdorin tregues të përbashkët aty ku është e mundur dhe të mundësojnë monitorim dhe raportim të përbashkët.

Qëllimi kryesor është krijimi i një sistemi efektiv, transparent dhe të koordinuar mirë, të aftë për të identifikuar, hetuar, ndjekur penalisht dhe konfiskuar të ardhurat nga krimi. Përmes kësaj Strategjie, Qeveria e Kosovës riafirmon vendosmërinë e saj për të zbatuar standardet ndërkombëtare, për të forcuar besimin e qytetarëve në institucionet publike dhe për të avancuar rrugën e saj drejt anëtarësimit në BE sipas Kapitullit 24 - Drejtësia, Liria dhe Siguria.
[bookmark: _Toc240465381]HYRJE
Duke pranuar rreziqet dhe kërcënimet e konsiderueshme që paraqet krimi i organizuar jo vetëm brenda Kosovës, por edhe në të gjithë rajonin dhe më gjerë, Qeveria e Republikës së Kosovës ka përgatitur këtë Strategji Shtetërore Kundër Krimit të Organizuar 2026-2030 së bashku me Planin e saj të Veprimit 2026-2028. Ajo mbështetet në arritjet dhe mësimet e nxjerra nga Strategjia Kundër Krimit të Organizuar 2018-2022, zbatimi i së cilës çoi në disa zhvillime pozitive, duke përfshirë përmirësimin e koordinimit ndërinstitucional, krijimin e njësive të specializuara brenda institucioneve të zbatimit të ligjit dhe prokurorisë, si dhe bashkëpunimin e shtuar me partnerët rajonalë dhe ndërkombëtarë.

Luftimi i krimit të organizuar është thelbësor në përpjekjet e Kosovës për të forcuar sigurinë, qeverisjen e mirë dhe progresin drejt integrimit në BE. Ndërsa institucionet e Kosovës kanë arritur progres në forcimin e sundimit të ligjit dhe kapacitetit institucional, rrjetet e krimit të organizuar vazhdojnë të evoluojnë, duke kërkuar përgjigje të koordinuara, të udhëhequra nga inteligjenca dhe të bazuara në prova.

[bookmark: _Hlk233360566]Rrjetet kriminale që merren me krimin e organizuar në përgjithësi kanë fleksibilitetin për t'u përshtatur shpejt ndaj përpjekjeve të institucioneve zbatimit të ligjit. Nga kjo perspektivë, grupet kriminale të përfshira në aktivitete të krimit të organizuar kanë ndërmarrë një sërë veprimesh për situatat në ndryshim në vend, rajon dhe më gjerë, duke shfrytëzuar dobësitë e bashkëpunimit ndërinstitucional të institucioneve të zbatimit të ligjit dhe drejtësisë, si dhe vështirësitë në bashkëpunimin ndërkombëtar. Sfidat në luftimin e krimit të organizuar nuk janë vetëm ndërkufitare, por edhe ligjore dhe organizative për nga natyra. Këto sfida kërkojnë ekspertizë digjitale të institucioneve të zbatimit të ligjit dhe drejtësisë penale, shkatërrimin e strukturave të organizatave kriminale dhe përpjekje të shtuara për të parandaluar përdorimin e bizneseve si mbulesë për aktivitetet e krimit të organizuar në Kosovë dhe jashtë saj.

Objektivat dhe veprimet e parapara në këtë strategji dhe plan veprimi pasqyrojnë përpjekjet e Qeverisë së Republikës së Kosovës për të parandaluar dhe luftuar këtë fenomen. Zbatimi i këtyre objektivave kërkon angazhim aktiv dhe përgjegjësi të qarta nga të gjitha institucionet përkatëse shtetërore. Çdo institucion pritet të kryejë detyra brenda fushës së tij përkatëse të kompetencës, nën koordinimin e përgjithshëm të Ministrisë së Punëve të Brendshme (MPB), e cila ka mandatin të mbikëqyrë hartimin dhe zbatimin e kësaj Strategjie.

Strategjia Shtetërore kundër Krimit të Organizuar 2026-2030 dhe Plani i saj i Veprimit janë në përputhje me Strategjinë Kombëtare për Zhvillim 2030, Strategjinë e Sigurisë Kombëtare 2022-2027, Strategjinë për Sundimin e Ligjit 2021-2026 dhe Marrëveshjen e Stabilizim-Asociimit. Strategjia është gjithashtu në përputhje me Rregulloren (QRK) Nr. 17/2024 të Punës së Qeverisë së Republikës së Kosovës, si dhe me Manualin për Planifikimin, Hartimin dhe Monitorimin e Dokumenteve Strategjike dhe Planeve të tyre të Veprimit.

Ministria e Punëve të Brendshme ka formuar grupin punues për hartimin e Strategjisë me Vendimin nr. 0571/2024, të datës 31.10.2024, të përbërë nga zyrtarë të Ministrisë së Punëve të Brendshme, Ministrisë së Drejtësisë, Zyrës së Kryeministrit, Policisë së Kosovës, Inspektoratit të Policisë së Kosovës, Doganës së Kosovës, Administratës Tatimore të Kosovës, Njësisë së Inteligjencës Financiare, Këshillit Gjyqësor të Kosovës, Këshillit Prokurorial të Kosovës, si dhe përfaqësues nga Zyra e BE-së, Projekti HAPE, Qeverisë së SHBA-së dhe OSBE.

Strategjia është zhvilluar bazuar në gjetjet nga vlerësimi i Strategjisë së mëparshme Kundër Krimit të Organizuar 2018-2022, duke u mbështetur veçanërisht në përvojën e fituar gjatë zbatimit të saj dhe sfidat me të cilat u përballën institucionet përkatëse. Në fund të ciklit pesëvjeçar, një vlerësim gjithëpërfshirës u krye nga data 31 maj deri më 2 qershor 2023, duke shqyrtuar arritjet, sfidat dhe mësimet e nxjerra nga zbatimi i strategjisë dhe planit të saj përkatës të veprimit. Vlerësimi i përgjithshëm tregoi se plani u zbatua në një shkallë të konsiderueshme. Sipas vlerësimit të kryer nga Ministria e Punëve të Brendshme, afërsisht 77 për qind e aktiviteteve të planifikuara u zbatuan plotësisht, 15 për qind u zbatuan pjesërisht dhe 8 për qind nuk u zbatuan. 

Strategjia mbështetet gjithashtu në raportet e rregullta institucionale nga institucionet e zbatimit të ligjit, duke përfshirë Policinë e Kosovës, Prokurorinë, gjykatat, Doganën, Njësinë e Inteligjencës Financiare (NJIF), si dhe dokumente dhe analiza të përgatitura nga ekspertë të jashtëm. Përveç kësaj, janë konsultuar dokumente të ndryshme strategjike si dhe raporte tjera relevante të BE-së dhe organizatave tjera, duke përfshirë obligimet e Kosovës në kuadër të Marrëveshjes së Stabilizim-Asociimit (MSA); prioritetet e integrimit evropian (Kapitulli 24 - Drejtësia, Liria dhe Siguria, si dhe kërkesat e Kapitullit 32 në fushën e luftimit të falsifikimit të euros); Raportin e Vendit 2025 të Komisionit Evropian, Strategjinë e BE-së për Luftimin e Krimit të Organizuar, raportin e vitit 2022 nga misioni i ekspertëve të BE-së për rishikimin kolegjial të bazuar në raste për luftimin e krimit të organizuar dhe korrupsionit, SOCTA 2025 të BE-së, prioritetet e EMPACT-it dhe Raportet e UNODC-it. Strategjia gjithashtu merr parasysh praktikat dhe përvojat e disa shteteve anëtare të BE-së në lidhje me qasjen administrative ndaj krimit.

Anëtarët e këtij grupi punues kontribuuan në mënyrë aktive në procesin e hartimit duke paraqitur kontribute me shkrim, duke u takuar rregullisht dhe duke marrë pjesë në disa punëtori ku diskutuan kapitujt e ndryshëm të Strategjisë, identifikuan sfidat kryesore të hasura gjatë zbatimit dhe propozuan veprime përkatëse për t'i adresuar ato. Një grup i ngushtë punues brenda Ministrisë së Punëve të Brendshme u krijua për të përgatitur versionin fillestar. Për të konsoliduar versionin fillestar, u mbajtën dy punëtori të posaçme me qëllim të finalizimit të dokumentit. Për më tepër, u zhvilluan procese paraprake dhe publike konsultimi, duke u lejuar institucioneve përkatëse, sektorit joqeveritar dhe publikut të gjerë të ofrojnë reagimet e tyre mbi draftin e Strategjisë.

[bookmark: _Toc240465383]VLERËSIMI I STRATEGJISË SHTETËRORE KUNDËR KRIMIT TË ORGANIZUAR 2018-2022
Gjatë periudhës 2018-2022, Kosova zbatoi Strategjinë Shtetërore dhe Planin e Veprimit kundër Krimit të Organizuar me qëllimin e përgjithshëm të forcimit të kapaciteteve kombëtare për të parandaluar, hetuar dhe luftuar format serioze të aktivitetit të organizuar kriminal. Ministria e Punëve të Brendshme, nëpërmjet Koordinatorit Kombëtar, ishte përgjegjëse për koordinimin e zbatimit të aktiviteteve në të gjitha institucionet si Policia e Kosovës, Dogana, Njësia e Inteligjencës Financiare, prokuroria dhe gjyqësori, me mbështetjen e partnerëve, duke përfshirë ICITAP-in dhe OSBE-në.

Objektivi i parë strategjik u përqendrua në parandalimin dhe luftën kundër krimit të organizuar në format e tij të ndryshme. Ky komponent përfshinte aktivitete që lidheshin me mbledhjen e inteligjencës, operacionet e përbashkëta dhe zbatimin e teknikave të avancuara hetimore. Rezultatet tregojnë një nivel të mirë të përmbushjes: 10 aktivitete u zbatuan plotësisht dhe katër pjesërisht, duke arritur në rreth 71 për qind të zbatimit të plotë.

Gjatë periudhës së zbatimit janë përfunduar më shumë se 490 operacione të përbashkëta dhe 3,500 patrullime, të shoqëruara nga mbi 8,500 inspektime kufitare dhe veprime doganore që rezultuan në sekuestrimin e mallrave me vlerë mbi shtatë milionë euro. Njësia e Inteligjencës Financiare prodhoi mbi 1,200 profile inteligjence dhe monitoroi vazhdimisht transaksionet financiare përmes raporteve të aktiviteteve dhe transaksioneve të dyshimta. Banka Qendrore forcoi mbikëqyrjen në vitin 2021 duke miratuar një rregullore mbi deklarimin e origjinës së fondeve. U kryen 47 inspektime kundër pastrimit të parave dhe u ruajt bashkëpunimi i rregullt me administratat tatimore dhe doganore. U kryen gjithashtu aktivitete ndërgjegjësimi publik, duke përfshirë fushata televizive, materiale të shtypura dhe ligjërata publike, për të rritur ndërgjegjësimin për pasojat e krimit të organizuar.

Objektivi i dytë strategjik kishte për qëllim forcimin e kapaciteteve institucionale. Ky komponent mbuloi 30 aktivitete të veçanta, nga të cilat 24 u zbatuan plotësisht, dy pjesërisht dhe katër nuk u realizuan. Strategjia arriti përparim të konsiderueshëm në trajnimin dhe profesionalizimin e mëtejshëm të personelit brenda policisë, doganave, prokurorisë dhe institucioneve të tjera të zbatimit të ligjit. Programet e trajnimit në forenzikën financiare dhe mbikëqyrjen e bazuar në vlerësimin e rrezikut u organizuan në bashkëpunim me partnerë ndërkombëtarë si OSBE-ja, GIZ-i dhe projekti PECK i Këshillit të Evropës. U mbajtën më shumë se 55 trajnime ndërkombëtare dhe 10 trajnime të përbashkëta kombëtare, krahas vizitave studimore dhe punëtorive të specializuara. Kapacitetet e njësive të krimit kibernetik dhe të inteligjencës u forcuan përmes pajisjeve të reja dhe pjesëmarrjes në rrjete profesionale ndërkombëtare si Grupi EGMONT dhe aktivitetet e FATF-së. Në të njëjtën kohë, u përfunduan reforma legjislative, duke përfshirë ndryshimin e ligjeve për gjykatat, prokurorinë, konfiskimin e pasurisë, konfliktin e interesit dhe mbrojtjen e të dhënave personale. Disa projekte teknologjike të planifikuara, veçanërisht vendosja e sistemeve të regjistrimit audio në gjykatë dhe video-konferencave për dëshminë e dëshmitarëve, nuk u realizuan për shkak të kufizimeve financiare, por ato mbeten të rëndësishme për ciklin e ardhshëm të strategjisë.

Objektivi i tretë kishte të bënte me rritjen e bashkëpunimit dhe koordinimit, si në nivel vendor ashtu edhe ndërkombëtar. Nga tetë aktivitete në kuadër të këtij komponenti, gjashtë u zbatuan plotësisht dhe dy pjesërisht. Mekanizmat e koordinimit ndërmjet institucioneve u përmirësuan ndjeshëm, me takime të rregullta tremujore që përfshinin të gjithë akterët kryesorë të institucioneve të zbatimit të ligjit. 

Gjatë periudhës së zbatimit të strategjisë, një numër sfidash ndikuan në zbatim. Pandemia Covid-19 ndërpreu operacionet normale për gati dy vjet, duke ndaluar disa aktivitete që kërkonin punë në terren ose angazhim ndërkombëtar. Shumë institucione ende përballen me kufizime në kapacitete, veçanërisht në adresimin e krimeve të bazuara në teknologji dhe atyre financiare. Bazat e të dhënave të institucioneve të zbatimit të ligjit ende nuk janë integruar në një sistem të vetëm komunikimi të sigurt dhe numri i marrëveshjeve të bashkëpunimit rajonal është ende i kufizuar. Për më tepër, krijimi i sistemeve të regjistrimit audio në gjykata dhe zhvillimi i mekanizmave më efektivë për konfiskimin dhe menaxhimin e pasurisë kërkon më shumë angazhim në të ardhmen.

Në përgjithësi, Plani i Veprimit 2018-2022 mund të konsiderohet kryesisht i suksesshëm. Ai ka kontribuar në përmirësime të matshme në koordinimin e zbatimit të ligjit, profesionalizmin institucional dhe përputhshmërinë legjislative me standardet evropiane. Përvoja e akumuluar përmes zbatimit të tij ofron një bazë të fortë për planifikimin strategjik në të ardhmen. Faza tjetër duhet të ndërtohet mbi këto arritje duke konsoliduar kornizat e bashkëpunimit, duke modernizuar mjetet teknologjike dhe duke ruajtur vrullin drejt një qasjeje më proaktive të udhëhequr nga inteligjenca në luftën kundër krimit të organizuar në Kosovë.

Mësimet e nxjerra dhe rekomandimet:

Vlerësimi i Strategjisë Shtetërore dhe Planit të Veprimit 2018-2022 kundër Krimit të Organizuar nxori disa mësime dhe rekomandime për të ardhmen që duhet të udhëheqin hartimin dhe zbatimin e ciklit të ardhshëm strategjik.

1. Vazhdimësia dhe harmonizimi strategjik: Strategjia dhe Plani i Veprimit i ardhshëm për periudhën 2026-2030 do të sigurojë harmonizim të plotë me kornizat e tjera kombëtare, duke përfshirë ato për sigurinë kombëtare, antikorrupsionin dhe rikthimin e pasurisë. Koherenca strategjike me të gjitha këto dokumente do të sigurojë shmangien e mbivendosjeve dhe forcimin e koordinimit ndërmjet institucioneve zbatuese.
2. Investimet e synuara në kapacitete dhe teknologji: Një nga mësimet kryesore nga cikli i mëparshëm është se kapaciteti i kufizuar teknologjik dhe analitik ka ndikuar zhvillimin e hetimeve të avancuara. Prandaj, Strategjia e re do t'u japë përparësi investimeve në mjetet digjitale, sistemet e ndarjes së informacionit dhe platformat e sigurta të shkëmbimit të të dhënave ndërmjet agjencive, si dhe në forcimin e kapaciteteve të hetimit financiar dhe gjurmimit të pasurive.
3. Monitorimi dhe llogaridhënia më e fortë: Vlerësimi theksoi nevojën për ndjekje të vazhdueshme dhe të matshme të progresit. Strategjia e ardhshme duhet të përfshijë tregues të qartë, modele raportimi të standardizuara dhe një mekanizëm monitorimi të centralizuar për të siguruar llogaridhënie dhe veprime korrigjuese në kohë gjatë zbatimit.
4. Angazhimi rajonal dhe ndërkombëtar: Pjesëmarrja e vazhdueshme në kornizat e bashkëpunimit rajonal dhe ndërkombëtar mbetet kritike. Cikli i ri duhet të zgjerojë partneritetet operative, veçanërisht në fushat e krimit kibernetik, provave digjitale dhe inteligjencës financiare, përmes trajnimeve të specializuara, operacioneve të përbashkëta dhe shkëmbimit të ekspertizës për prokurorët, hetuesit dhe analistët.
5. Zbatimi i qëndrueshëm: Përvoja e viteve 2018-2022 tregoi se financimi i kufizuar dhe i fragmentuar shpesh vonoi ose pengoi aktivitetet kryesore. Për ta adresuar këtë, Strategjia e ardhshme duhet të sigurojë ndarje të qëndrueshme të buxhetit dhe të koordinojë mbështetjen e donatorëve në mënyrë më efektive. 

Republika e Kosovës ka demonstruar vendosmërinë e saj për të luftuar krimin e organizuar dhe për të zbatuar reformat demokratike dhe institucionale të nevojshme për integrimin në Bashkimin Evropian dhe euroatlantik. Ky vizion mbetet në thelb të agjendës shtetërore të Kosovës, duke udhëhequr përpjekjet e vazhdueshme për të forcuar qeverisjen, drejtësinë dhe sigurinë në përputhje me standardet evropiane.

Bazuar në vlerësimin e Raportit të Vendit të Komisionit Evropian të vitit 2025, Kosova është në mes të fazës së hershme të gatishmërisë dhe një niveli të caktuar të gatishmërisë në luftën kundër krimit të organizuar dhe ka bërë disa përparime. Bashkëpunimi me Europolin ka përparuar, me pjesëmarrjen e Kosovës në operacione të përbashkëta dhe dërgimin e një oficeri ndërlidhës të Kosovës në Europol. Sasia e informacionit të shkëmbyer përmes Aplikacionit të Rrjetit të Shkëmbimit të Informacionit të Sigurt (SIENA) është rritur ndjeshëm[footnoteRef:1]. Raporti vëren se bashkëpunimi ndërkombëtar policor, përfshirë me Europolin, është përmirësuar dhe bashkëpunimi i përgjithshëm me Europolin ka vazhduar të zhvillohet pozitivisht. Informacioni i shkëmbyer përmes SIENA-s është dyfishuar krahasuar me vitin 2023 dhe është gjashtë herë më i lartë se në vitin 2022. Policia e Kosovës mori pjesë në 12 Plane Veprimi Operative në kuadër të Platformës Evropiane Multidisiplinare Kundër Kërcënimeve Kriminale (EMPACT) dhe 72 veprime operative (njëri prej të cilave si bashkë-udhëheqës). Përveç kësaj, ka pasur disa përparime në fushat e krimit kibernetik, luftimit të trafikimit me qenie njerëzore  dhe kontrollit të armëve të vogla dhe të lehta.[footnoteRef:2] [1:  Raporti i Komisionit të BE-së për Kosovën, Bruksel, 4.11.2025 faqe 7 https://enlargement.ec.europa.eu/document/download/127563ea-4c03-44a4-b56c-2d569afd86a5_en?filename=kosovo-report-2025.pdf 
]  [2:  Raporti i Komisionit të BE-së për Kosovën, Bruksel, 30.10.2024 faqe 8.] 


Krimi i organizuar është një nga kërcënimet më të rëndësishme për sigurinë vendase dhe ndërkombëtare, duke u shfaqur në forma të ndryshme në përputhje me zhvillimin ekonomik dhe shoqëror. Rrjetet kriminale kanë gjithnjë e më shumë fleksibilitet për t'u përshtatur me shpejtësi me rrethanat dhe kushtet në të cilat veprojnë dhe për t'iu shmangur përpjekjeve të institucioneve të zbatimit të ligjit. Këto grupe po i zgjerojnë gjithnjë e më shumë operacionet e tyre brenda dhe përtej kufijve, duke u angazhuar në aktivitete kriminale më të rrezikshme dhe komplekse, me rreziqe në rritje për sigurinë. Në këtë drejtim, krimi i organizuar destabilizon shoqërinë jo vetëm përmes gjenerimit të të ardhurave të paligjshme nëpërmjet ekonomive paralele, por veçanërisht përmes bashkëpunimit të tij në rritje me akterët në kërcënimet hibride. Ky bashkëdyzim ndërmjet ndërmarrjeve kriminale dhe veprimeve të motivuara politikisht përfaqëson një rrezik në rritje për stabilitetin dhe sigurinë e Kosovës.

Për më tepër, krimi i organizuar po evoluon gjithnjë e më shumë në fushën digjitale, me një numër në rritje të aktiviteteve kriminale të kryera në internet. Siç thuhet në SOCTA-n e BE-së 2025, “inteligjenca artificiale dhe përparimi teknologjik kontribuojnë drejtpërdrejt në fuqizimin e krimit të organizuar, duke e bërë atë më të qasshëm dhe më të automatizuar, duke zgjeruar jo vetëm aftësitë e tij, por edhe shtrirjen dhe mbulimin e tij. Lufta kundër krimit të organizuar në të ardhmen do të jetë efektive vetëm nëse merr parasysh transformimin e vetë ADN-së së tij si pasojë e zhvillimit teknologjik”.[footnoteRef:3] [3:  [1] EU SOCTA 2025, fq. 88, mund të gjendet këtu: www.europol.europa.eu/cms/sites/default/files/documents/EU-SOCTA-2025] 


Zbatimi i Strategjisë së mëparshme kundër Krimit të Organizuar 2018-2022 ka dhënë rezultate të prekshme. Sipas raportit përfundimtar të vlerësimit, institucionet shtetërore kryen 490 operacione të përbashkëta; 3512 patrullime të ndryshme, 8511 kontrolle në pikat e kalimit kufitar, 2765 shkelje doganore u vunë në dukje me vlerë prej 7,038,670.30 eurosh, operacione të përbashkëta ndërmjet institucioneve të zbatimit të ligjit, si: Policia, Dogana, Administrata Tatimore dhe Inspektoratet; janë përpiluar 1,239 profile në lidhje me subjekte dhe persona, janë përpiluar dhe shpërndarë shumë raporte të inteligjencës financiare (RTD, RAD dhe RTG) mbi transaksione të dyshimta, aktivitete të dyshimta dhe transaksione me para në dorë, janë kryer 47 inspektime për PPP/LFT në institucione financiare, etj.

Në fushën e mbikëqyrjes dhe kontrollit të subjekteve të përfshira në aktivitete të lojërave të fatit, janë kryer 836 inspektime në terren; janë kryer 51 operacione të përbashkëta; janë konfiskuar 263 pajisje dhe 418 pajisje për lojëra të ndaluara; janë shqiptuar 84 gjoba në shumën prej 309,120.00 eurosh; janë konfiskuar mallra me vlerë prej 408,000.00 eurosh, etj.[footnoteRef:4]  [4: Të dhëna nga raporti i vlerësimit përfundimtar të strategjisë kundër krimit të organizuar dhe planit të veprimit 2018-2022] 


Sa i përket hetimit dhe zbatimit të ligjit kundër krimit të organizuar, u paraqitën 306 kallëzime penale me 370 të dyshuar; u arrestuan 35 persona; u kryen 62 bastisje dhe u kryen 3 raste të përbashkëta hetimore me Policinë dhe Doganën e Kosovës për krim të organizuar. Në raportin e vlerësimit të zbatimit të strategjisë së kaluar janë evidentuar 39 shkëmbime informacionesh; 21 takime operative, 11 hetime të përbashkëta dhe 12 operacione të përbashkëta. Në nivel ndërkombëtar, janë evidentuar 226 shkëmbime; 40 takime operative dhe 13 hetime të përbashkëta.[footnoteRef:5] [5: Raporti i Vlerësimit të Zbatimit të Strategjisë Kundër Krimit të Organizuar 2018-2022 dhe Planit të Veprimit] 


Kosova mbetet një rrugë tranziti për krime të rënda, siç janë trafikimi i drogës, kontrabandimi me migrantë dhe trafikimi me qenie njerëzore. Sipas informacioneve nga institucionet e sigurisë së Kosovës, lidhjet financiare ndërmjet krimit të organizuar dhe aktiviteteve terroriste janë të forta dhe të dukshme në disa fusha. Grupet kriminale përfshihen në aktivitete të paligjshme si trafikimi i drogës, kontrabandimi me njerëz dhe pastrimi i parave, duke siguruar burime financimi për organizatat terroriste. Në pjesën veriore të vendit tonë, grupet e krimit të organizuar historikisht kanë shfrytëzuar dobësitë, shpesh duke u rreshtuar me elementë të lidhur me terrorizmin. Këto lidhje financiare nxisin paqëndrueshmëri dhe dëmtojnë sigurinë kombëtare.

Në vitet e fundit, Kosova është përballur me sulme të mëdha terroriste në pjesën veriore të vendit, të cilat dukshëm u financuan nga aktivitete të krimit të organizuar nga akterë jo-shtetërorë, të mbështetur drejtpërdrejt nga akterë shtetërorë. Konkretisht, Kosova u përball me një sulm të madh terrorist më 24 shtator 2023, në fshatin Banjska, komuna e Zveçanit, ku u vra një zyrtar policor dhe tre të tjerë u plagosën. Grupi prej rreth 70 personash ishte organizuar, trajnuar dhe infiltruar nga territori serb për të kryer aktivitete kriminale kundër rendit kushtetues dhe sigurisë së Kosovës. Grupi terrorist zotëronte dhe përdorte armë të ndryshme zjarri, duke përfshirë municion të kalibrit të rëndë ushtarak, granata dore, pajisje shpërthyese, raketahedhës, automjete të blinduara dhe dronë.

Sulme të tjera terroriste ndodhën në veri të Kosovës, siç është një sulm me granata dore në Stacionin e Policisë në Zveçan, një sulm terrorist me granatë dore në ndërtesën e Komunës në Zveçan dhe një sulm ndaj infrastrukturës kritike në fshatin Varage, Zubin Potok, duke shpërthyer afërsisht 20 kg eksploziv në kanalin Ibër-Lepenc.
Vlerësimi i krimit të rëndë dhe të organizuar në Kosovë për periudhën 2021-2024, bazuar në raportin SOCTA 2025 të Policisë së Kosovës, tregon një rënie graduale të treguesve tradicionalë të krimit, së bashku me ndryshime të rëndësishme në strukturat dhe metodat kriminale. Përderisa numri i rasteve është në rënie, krimi i organizuar po bëhet më adaptiv, transnacional dhe teknologjikisht i sofistikuar, duke paraqitur rreziqe në zhvillim për sigurinë kombëtare dhe rajonale.
Institucionet e zbatimit të ligjit kanë përmirësuar performancën operative, e cila reflektohet në uljen e rasteve të krimeve të rënda, trafikimit me qenie njerëzore, veprave penale të lidhura me drogën dhe krimit kibernetik, ndërkohë që njëkohësisht kanë rritur kompleksitetin dhe efektivitetin e hetimeve, duke përfshirë operacionet proaktive, arrestimet dhe shkatërrimin e rrjeteve kriminale.
Numri i përgjithshëm i rasteve të krimit të rëndë dhe të organizuar ka treguar një rënie graduale ndërmjet viteve 2021 dhe 2024, siç paraqitet në tabelën në vijim.
Tabela 1. Rastet e krimeve të rënda dhe të organizuara (2021-2024) 
(Burimi: Policia e Kosovës SOCTA 2025)
	Viti
	Rastet
	Ndryshimi

	2021
	1,780
	Baza

	2022
	1,725
	-3.09%

	2023
	1,652
	-4.23%

	2024
	1,600
	-3.10%


Tabela 2. Trendet e integruara të krimeve (2021-2024)
	Lloji i krimit
	2021
	2022
	2023
	2024

	Trafikimi i drogës
	280
	271
	218
	210

	Posedimi i drogës
	510
	505
	447
	430

	Kultivimi
	30
	32
	13
	10

	Operacionet policore kundër drogës
	210
	208
	168
	160

	Trafikimi me qenie njerëzore
	22
	20
	17
	15

	Lehtësimi i prostitucionit
	28
	26
	24
	22

	Kontrabanda e migrantëve
	12
	10
	3
	2

	Krimi kibernetik
	60
	54
	40
	38

	Pastrimi i parave
	9
	8
	6
	6

	Armë zjarri të konfiskuara
	1,500
	1,473
	1,392
	1,350


Trafikimi i drogës mbetet tregu më i rëndësishëm kriminal në Kosovë, si shqetësim i brendshëm ashtu edhe tranzit.
Trafikimi me njerëz vazhdon të bjerë si rezultat i kornizave ligjore të përmirësuara, policimit proaktiv dhe fushatave të ndërgjegjësimit publik.
Grupet kriminale janë më të vogla, më pak hierarkike, me metoda të sofistikuara kontrolli duke përfshirë shtrëngimin, manipulimin e të miturve dhe manipulimin psikologjik.
Sa i përket kontrabandimit me migrantë, Kosova shërben kryesisht si vend tranziti për migrantët e huaj nga Lindja e Mesme, Azia dhe Afrika. Rrjetet e kontrabandimit mbeten transnacionale dhe shumë të adaptueshme, duke shfrytëzuar dinamikat gjeopolitike. Në mënyrë që të parandalohet dhe menaxhohet migrimi i parregullt, institucionet e Kosovës vazhdojnë të shtojnë kontrollin dhe mbikëqyrjen e kufirit përmes avancimit të pajisjeve të teknologjisë dhe zbatimit të strategjive shtetërore për Menaxhimin e Integruar të Kufirit.
Krimi kibernetik, megjithëse tregon një rënie numerike, mbetet një kërcënim me rrezik të lartë dhe në zhvillim e sipër. Format kryesore të krimit kibernetik përfshijnë ransomware, mashtrimin financiar, vjedhjen e identitetit dhe shfrytëzimin e të miturve të mundësuar nga inteligjenca artificiale. Depërtimi i lartë i internetit në Kosovë (~97%) rrit ekspozimin dhe kërkon mjete të specializuara hetimore.
Shpëlarja e parave është e lidhur ngushtë me krimin e organizuar dhe korrupsionin. Grupet kriminale përdorin pasuritë e paluajtshme, sektorin e ndërtimit, hotelerinë, mallrat luksoze dhe kriptovalutat për të fshehur fondet të paligjshme, duke kërcënuar stabilitetin ekonomik.
Trafikimi i armëve të zjarrit vazhdon të paraqesë kërcënime serioze, veçanërisht në komunat veriore. Trafikimi mbetet rajonal dhe ndërkombëtar, me përdorim në rritje të shërbimeve online dhe postare për transferime të paligjshme.
[bookmark: _Toc240465385]SFIDAT E IDENTIFIKUARA
Krimi i organizuar vazhdon të përfaqësojë një nga kërcënimet më serioze për sigurinë kombëtare dhe rajonale. Ai manifestohet në forma të ndryshme dhe përshtatet me shpejtësi ndaj zhvillimeve politike, ekonomike dhe sociale, veçanërisht në një epokë të globalizimit në rritje dhe përparimit teknologjik. Grupet kriminale në Kosovë dhe në rajonin e gjerë shfaqin fleksibilitet të konsiderueshëm, duke u angazhuar në aktivitete transnacionale si trafikimi i drogës, trafikimi me qenie njerëzore, kontrabandimi me migrantë, shpëlarja e parave, krimi kibernetik dhe tregtimi i paligjshme i armëve të vogla dhe të lehta (AVL). 
Sipas vlerësimeve te Policisë së Kosovës,  grupet kriminale kanë arritur krijimin e linjave të trafikimit të narkotikeve llojit kokainë për në Kosove si dhe vendet tjera te rajonit. Origjina dhe ndërlidhja e këtij kriminaliteti është nga Vendet e Amerikës Latine (Kolumbia, Peruja, Panama, Ekuadori dhe Brazili) por edhe kalimin për dhe përmes shteteve te BE-se.  Këto rrugë të ndryshme të furnizimit dhe ndërlidhja me grupet kriminale të trafikimit me narkotikë nga Amerika Latine tregojnë për një rrjet të shtrirë dhe të ndërlikuar të lëvizjes së drogës në rajonin tonë.
Këto rrjete shfrytëzojnë boshllëqet ligjore dhe institucionale, shpesh duke vepruar përtej kufijve dhe sektorëve, gjë që e ndërlikon zbulimin, hetimin dhe ndjekjen penale. 
Gjithashtu, rastet e krimit të organizuar vazhdojnë të zvarriten në sistem për shkak të shtyrjeve të pajustifikueshme të seancave gjyqësore. Seancat për shqyrtimet gjyqësore mbi meritat e çështjes që do të duhej të përfundonin brenda një afati të shkurtër, po zgjasin me vite. Panelet gjykuese prej tre gjyqtarëve, shpeshherë arrijnë të marrin dëshminë nga vetëm një ose dy dëshmitarë gjatë një dite dhe më pas shqyrtimi gjyqësor shtyhet për muaj të tërë.
Një sfidë tjetër është mungesa e njohurive sistematike mbi tipologjitë e krimeve financiare, e cila kufizon aftësinë e institucioneve për të identifikuar, parandaluar dhe reaguar në mënyrë efektive ndaj modeleve në zhvillim të aktivitetit kriminal financiar. Në mënyrë të ngjashme, mungesa e profilizimit gjithëpërfshirës të grupeve kriminale, që përfshin të gjitha karakteristikat e rrjeteve të krimit të organizuar, kufizon kapacitetin e institucioneve të zbatimit të ligjit dhe të hetimit për të parashikuar, shënjëstruar dhe shkatërruar këto organizata në mënyrë efektive.
Këto sfida nuk janë unike për Kosovën, por janë globale për nga natyra. Komisioni Evropian në Raportin e Vendit 2025 për Kosovën, identifikoi mangësitë kryesore, duke përfshirë hetimin dhe ndjekjen penale të dobët të rasteve të profilit të lartë, praktikën e kufizuar të konfiskimit, ndjekjet penale të pamjaftueshme të shpëlarjes të parave dhe nevojën për të intensifikuar përpjekjet kundër trafikimit të armëve të zjarrit dhe trafikimit me qenie njerëzore.
Vëmendje e veçantë duhet t'i kushtohet trafikimit për shfrytëzim seksual, i cili gjeneron të ardhura të konsiderueshme të paligjshme për grupet e organizuara kriminale dhe mbetet një nga format më fitimprurëse të krimit të organizuar, duke kërkuar identifikim më efektiv të viktimave, hetime të specializuara, bashkëpunim më të fuqishëm ndërkufitar dhe hetime financiare paralele.
Gjithashtu, “Përfundimet e Këshillit mbi përmirësimin e EMPACT-it dhe prioritetet e krimit të BE-së për ciklin e ardhshëm të EMPACT 2026-2029”[footnoteRef:6] kanë identifikuar shtatë fusha prioritare: [6:  EMPACT 2026 - 2029] 

· rrjetet dhe individët kriminalë më kërcënues,
· krimet me rritjen më të shpejtë në sferën online (sulmet kibernetike, shfrytëzimi seksual i fëmijëve online dhe skemat e mashtrimit online),
· trafikimi i drogës,
· kontrabandimi me migrantë dhe trafikimi me qenie njerëzore,
· krimi me armë zjarri dhe eksplozivë,
· krimet mjedisore,
· krimet ekonomike dhe financiare (mashtrimi me TVSH-në, mashtrimi me akcizën dhe doganat, dhe krimi me pronën intelektuale, falsifikim i mallrave dhe parës).
Këto përfundime janë në përputhje me Vlerësimin e Kërcënimit të Krimit të Organizuar dhe të Krimeve të Rënda në Kosovë (SOCTA) 2025[footnoteRef:7], i cili thekson trafikimin e drogës, trafikimin me qenie njerëzore, pastrimin e parave, kontrabandimin dhe, në një masë më të vogël, krimin kibernetik dhe dhunën e organizuar si aktivitetet kryesore kriminale që ndikojnë në Kosovë. [7:  SOCTA 2025 - Kosova] 

SOCTA 2025 e Kosovës vëren më tej se, pavarësisht arritjeve operative dhe arrestimeve të suksesshme, mungesa e hetimeve të thelluara financiare dhe vonesat procedurale në gjykata mbeten pengesa të mëdha për sigurimin e dënimeve dhe shpërbërjen e rrjeteve kriminale. Policimi i udhëhequr nga inteligjenca dhe hetimet paralele financiare mbeten gjithashtu të pazhvilluara, me shkëmbimin ende të fragmentuar të informacionit ndërmjet policisë, prokurorisë dhe institucioneve të inteligjencës financiare.
Siç u përmend më sipër, vlerësimet e Komisionit Evropian, Misionit të Rishikimit Kolegjial të BE-së dhe SOCTA 2025 kanë nxjerrë në pah disa dobësi kritike që pengojnë parandalimin, hetimin dhe ndjekjen penale efektive, të cilat janë elaboruar më poshtë. Sfidat e përshkruara më poshtë janë gjithashtu rezultat i diskutimeve dhe shqyrtimeve të gjera të mbajtura gjatë takimeve ndërinstitucionale ndërmjet grupit punues dhe përfaqësuesve të palëve përkatëse të interesit.
Hetimet dhe ndjekjet penale të rasteve të krimit të organizuar të profilit të lartë mbeten të pamjaftueshme, shpesh të ndikuara nga ekspertiza e kufizuar, vonesat procedurale dhe përdorimi i pamjaftueshëm i hetimeve financiare. Kjo mbështetet gjithashtu nga shkalla e ulët e dënimeve në raport me numrin e aktakuzave, duke theksuar nevojën për ndërtim më të mirë të rasteve dhe administrimit të provave. Të njëjtat sfida vlejnë edhe për vepra të tjera të rënda penale, siç janë krimi i organizuar që lidhet me trafikimin e personave për shfrytëzim seksual, trafikimin e drogës, pastrimin e parave, korrupsionin, krimin kibernetik, trafikimin e armëve dhe krimet financiare, ku cilësia dhe thellësia e hetimeve vazhdojnë të mos i përmbushin standardet e kërkuara.
Faktorët kryesorë që ndikojnë në cilësinë e hetimeve përfshijnë kufizimet strukturore dhe operative që kufizojnë aftësinë e institucioneve për të shënjëstruar në mënyrë efektive rrjetet kryesore kriminale, veçanërisht në fusha të tilla si shpëlarja e parave, rrjetet e trafikimit me qëllim të shfrytëzimit seksual, trafikimi i drogës dhe forma të tjera të krimit të organizuar. Përveç kësaj, mungon një shqyrtim sistematik i rajoneve, sektorëve dhe grupeve shoqërore më të ndjeshme ndaj ndikimit të rrjeteve të krimit të organizuar, gjë që zvogëlon efektivitetin e masave parandaluese dhe hetimore. Hetuesit dhe prokurorët shpesh nuk kanë kapacitetin dhe burimet e specializuara të nevojshme për të kryer hetime komplekse, të bazuara në dëshmi, të cilat çojnë në ndjekje penale të suksesshme. Gjithashtu, mungesa e mekanizmave të qartë të performancës dhe raportimit sistematik pengon monitorimin e vazhdueshëm të progresit në shkatërrimin e grupeve kriminale dhe konfiskimin e pasurive të paligjshme. Lidhja ndërmjet hetimeve financiare, konfiskimit të pasurive dhe policimit operativ mbetet e pazhvilluar, duke rezultuar në efikasitet të kufizuar dhe rezultat të prekshëm të kufizuar, më konkretisht në konfiskimin e pasurive.
Konfiskimi i pasurisë në Kosovë mbetet i ulët dhe jo konsistent, duke kufizuar aftësinë e shtetit për të rikuperuar në mënyrë efektive pasurinë e paligjshme dhe për të shkatërruar rrjetet e krimit të organizuar. Sistemi ekzistues mbështetet pothuajse tërësisht në konfiskimin e bazuar në dënime, i cili ka rezultuar i pamjaftueshëm në rastet kur procedurat penale vonohen, ndërpriten ose nuk arrijnë të sjellin dënime. Për më tepër, nevojiten përpjekje shtesë për të ndjekur konfiskimin e kripto-pasurive dhe për t’u siguruar që monedhat digjitale të fituara përmes aktivitetit kriminal të identifikohen, sekuestrohen dhe menaxhohen në mënyrë efektive brenda një kornize të qartë ligjore dhe institucionale.
Një kufizim shtesë është mungesa e një fondi të konfiskimit, i cili ndikon në menaxhimin efektiv dhe riinvestimin e pasurive të konfiskuara në zbatimin e ligjit, mbështetjen e viktimave dhe iniciativat për parandalimin e krimit në komunitet. Pa një mekanizëm të tillë, efektet parandaluese dhe restauruese të konfiskimit mbeten të kufizuara, dhe Kosova nuk është në gjendje të sigurojë përdorimin transparent dhe të qëllimshëm të pasurive të rikuperuara. Si rezultat, institucionet vazhdojnë të mos kenë instrumentet e nevojshme ligjore, procedurale dhe financiare për të ndjekur rimëkëmbjen e pasurive në mënyrë gjithëpërfshirëse.
Përderisa Kosova ka bërë përparim të dukshëm, fragmentimi institucional dhe operacional ende kufizon efektivitetin e përgjithshëm. Bashkëpunimi ndërmjet prokurorisë, policisë, Njësisë së Inteligjencës Financiare, Zyrës për Rikthimin e Aseteve (ZRA) dhe autoriteteve tatimore është përmirësuar, megjithatë mekanizmat e koordinimit mbeten të strukturuar në mënyrë të pamjaftueshme. Mandatet e mbivendosura, shkëmbimi i kufizuar i informacionit dhe mungesa e kornizave të qarta të llogaridhënies vazhdojnë të pengojnë potencialin e plotë të përpjekjeve për rimëkëmbjen e pasurive. Nevojitet harmonizim i mëtejshëm me Direktivën e BE-së 2024/1260 për rimëkëmbjen dhe konfiskimin e pasurive, e cila thekson nevojën për një strukturë të centralizuar dhe të pajisur mirë me burime, e aftë të menaxhojë të gjithë ciklin e rimëkëmbjes së pasurive, nga identifikimi dhe ngrirja deri te menaxhimi dhe konfiskimi.
Edhe pse koordinimi ndërinstitucional ka përparuar, bashkëpunimi mbetet kryesisht i bazuar në raste. Krijimi i Ekipeve të Përbashkëta Hetimore (EPH) në nivel kombëtar dhe ndërkombëtar është një domosdoshmëri për të luftuar krimin e organizuar dhe financimin prej tij të veprave të tjera të rënda të krimit të organizuar që lidhen me rrjetet e trafikimit të personave për shfrytëzim seksual, trafikun dhe prodhimin e drogës, pastrimin e parave, korrupsionin, krimin kibernetik, trafikimin e armëve dhe krimet financiare. Për më tepër, krijimi i kanaleve të përhershme të koordinimit dhe një ndarje e qartë e përgjegjësive është thelbësore për të siguruar një sistem koherent dhe të orientuar drejt rezultateve të rimëkëmbjes së pasurive.
Sistemi i drejtësisë dhe institucionet e zbatimit të ligjit vazhdojnë të përballen me shqetësime në lidhje me integritetin, paanshmërinë dhe llogaridhënien e gjyqtarëve, prokurorëve, institucioneve të zbatimit të ligjit dhe personelit mbështetës. Mekanizmat ekzistues për verifikimin e integritetit janë të fragmentuara, të kufizuara në fushëveprim dhe u mungon kapaciteti për të kryer kontrolle të plota dhe proaktive. Mungesa e një njësie të specializuar me autoritet dhe burime të qarta ka penguar zbulimin dhe parandalimin e hershëm të rreziqeve që lidhen me integritetin brenda gjyqësorit dhe shërbimit të prokurorisë.
Nga ana gjyqësore, mungesa e paneleve të specializuara për rastet e krimit të organizuar kontribuon në vendime jokonsistente, procedura të gjata dhe ekspertizë të kufizuar në trajtimin e rasteve komplekse financiare dhe të krimit të organizuar, siç përmendet në Raportin e Rishikimit Kolegjial të BE-së. Prokurorët vazhdojnë të përballen me sfida në demonstrimin e natyrës hierarkike dhe të vazhdueshme të grupeve të krimit të organizuar, duke çuar në një shkallë të ulët dënimesh krahasuar me numrin e aktakuzave të ngritura. Ndërtimi i dobët i rasteve, përdorimi i pamjaftueshëm i provave financiare dhe koordinimi i kufizuar ndërmjet agjencive e zvogëlojnë më tej efektivitetin e reagimit të drejtësisë penale. Për më tepër, nuk ka vlerësime rreziku përkatëse për pozitat dhe funksionet që janë më të ndjeshme ndaj korrupsionit dhe infiltrimit kriminal në sektorin gjyqësor dhe institucionet e zbatimit të ligjit.
Pavarësisht ekzistencës së kornizës së fuqishme ligjore për luftimin e pastrimit të parave, reagimi praktik ndaj krimit financiar në Kosovë mbetet i kufizuar dhe jokonsistent. Ndërsa Ligji nr. 05/L-096 për Parandalimin e Pastrimit të Parave dhe Luftimin e Financimit të Terrorizmit parasheh ndjekjen penale të pastrimit të parave si një vepër penale e pavarur, raste të tilla rrallë ndiqen në praktikë. Prokurorët shpesh hezitojnë të fillojnë procedura të pavarura për pastrimin e parave, duke u përqendruar në vend të kësaj në vepra penale të ndërlidhura si korrupsioni, trafikimi i drogës ose krimi i organizuar. Ky hezitim lidhet me vështirësitë në vërtetimin e origjinës së paligjshme të pasurive pa një dënim paraprak, ekspertizën e kufizuar në hetimet komplekse financiare dhe bashkëpunimin e pamjaftueshëm institucional. Gjykatat gjithashtu kanë treguar përmbajtje, duke e interpretuar shpesh pastrimin e parave ngushtësisht ose duke e provuar atë drejtpërdrejt për të ndërlidhur krimet, gjë që dobëson efektin parandalues dhe frenues të kornizës ekzistuese kundër pastrimit të parave.
Për më tepër, policimi i udhëhequr nga inteligjenca (PUI) dhe hetimet paralele financiare mbeten të pazhvilluara. Shkëmbimi i informacionit ndërmjet Policisë së Kosovës, Njësisë së Inteligjencës Financiare (NJIF) dhe prokurorisë është ende i fragmentuar, dhe gjetjet analitike nuk përdoren vazhdimisht për të udhëhequr prioritetet operative. Ndërsa Policia e Kosovës ka futur elementë të PUI-së dhe ka krijuar njësi analitike, modeli ende nuk është integruar plotësisht në nivelet operative, taktike dhe strategjike. Mbledhja dhe analiza e inteligjencës shpesh mbeten reaktive, të nxitura nga raste specifike, në vend që të jenë proaktive dhe të udhëhequra nga vlerësimet e kërcënimeve siç janë SOCTA ose produktet e inteligjencës të Europolit. Integrimi i të dhënave nga Njësia e Inteligjencës Financiare (NJIF), Dogana dhe Banka Qendrore e Kosovës mbetet i kufizuar, gjë që dobëson kapacitetin e përgjithshëm për hetime gjithëpërfshirëse financiare dhe të gjurmimit të pasurive.
Mekanizmat administrativë dhe rregullatorë për të parandaluar infiltrimin kriminal në ekonominë formale mbeten të dobët. Kosovës ende i mungon korniza gjithëpërfshirëse parandaluese për të ndaluar krimin e organizuar nga infiltrimi në ekonominë formale përmes strukturave në dukje legjitime të biznesit dhe kanaleve të sektorit publik. Ndërsa disa shtete anëtare të BE-së, si Italia, Franca, Belgjika, Gjermania dhe Danimarka, kanë zbatuar me sukses Qasjen Administrative për të luftuar një infiltrim të tillë, përgjigja e Kosovës mbetet kryesisht reaktive dhe e përqendruar në procedurat penale. Autoritetet publike rrallë i përdorin fuqitë e tyre rregullatore ose mbikëqyrëse në mënyrë parandaluese, dhe masat administrative, të tilla si pezullimi ose mohimi i licencave, lejeve, subvencioneve ose kontratave publike, rrallë zbatohen ndaj subjekteve të dyshuara për lidhje kriminale. Kjo kufizon aftësinë e shtetit për të ndërprerë ndikimin kriminal herët dhe lejon krimin e organizuar të ruajë qasjen në burimet publike dhe tregjet legjitime.
Raporti i Rishikimit Kolegjial të Bazuar në Raste i BE-së mbi krimin e organizuar dhe korrupsionin në nivel të lartë thekson mungesën e një mekanizmi të strukturuar të vlerësimit pas gjykimit ndërmjet Policisë së Kosovës dhe Zyrës së Prokurorisë Speciale (PSRK). Aktualisht, nuk ka një proces sistematik për analizimin e vendimeve të formës së prerë të gjykatës për të identifikuar mangësitë procedurale, dobësitë e provave ose boshllëqet hetimore. Raporti gjithashtu thekson nevojën për të forcuar bashkëpunimin shumëdisiplinor duke promovuar shkëmbimin e rregullt të informacionit, duke kryer inspektime të përbashkëta dhe duke krijuar ekipe hetimore shumëdisiplinore që përfshijnë Administratën Tatimore, Policinë, Doganën, Prokurorinë dhe institucione të tjera përkatëse. Përveç kësaj, raporti vëren nevojën për të siguruar që prokurorët dhe gjyqtarët të respektojnë më mirë rolin e Agjencisë për Menaxhimin e Pasurive të Sekuestruara dhe të Konfiskuara (AAPSK) dhe të ndjekin vazhdimisht kërkesat e saj, pasi koordinimi i pamjaftueshëm dëmton menaxhimin efektiv dhe rimëkëmbjen e pasurive kriminale.
Procedurat gjyqësore, veçanërisht në rastet komplekse të krimit të organizuar, shpesh zgjaten për shkak të praktikave të dobëta të planifikimit dhe mungesës së menaxhimit efektiv të kohës. Në shumë raste, seancat dëgjimore planifikohen vetëm një herë në disa javë ose muaj, gjë që vonon procesin e gjykimit dhe dëmton efektivitetin e përgjithshëm të drejtësisë penale. Raporti i Rishikimit Kolegjial i BE-së rekomandon përmirësimin e sistemeve të menaxhimit të rasteve dhe përcaktimin e udhëzimeve detyruese për planifikimin e seancave dëgjimore për të siguruar vazhdimësi, afate kohore dhe llogaridhënie më të madhe në trajtimin e rasteve. Përveç kësaj, raporti gjithashtu rekomandon organizimin e punëtorive dhe trajnimeve të përbashkëta në hetimet financiare dhe fushat përkatëse, që synojnë forcimin e bashkëpunimit ndërinstitucional, përmirësimin e aftësive praktike dhe sigurimin e një kuptimi të përbashkët të procedurave ndërmjet prokurorëve, hetuesve financiarë dhe zyrtarëve të institucioneve zbatimit të ligjit. 
Sfida të tjera janë identifikuar brenda sistemit gjyqësor, veçanërisht jashtë Prishtinës, ku mungon specializimi institucional dhe individual i gjyqtarëve, pavarësisht disponueshmërisë së mundësive të mjaftueshme të trajnimit.
Një sfidë tjetër strukturore është zbatimi i kufizuar i rekomandimeve të lëshuara nga Inspektorati i Policisë së Kosovës (IPK). Ndërsa IPK-ja luan një rol vendimtar në sigurimin e integritetit dhe llogaridhënies brenda Policisë së Kosovës, shumë nga gjetjet e tij mbeten vetëm pjesërisht të zbatuara ose u mungon përcjellja e duhur. Raporti i Rishikimit Kolegjial i BE-së thekson se IPK-ja duhet të kryejë plotësisht detyrat e saj ligjore, të përmirësojë koordinimin me Policinë e Kosovës dhe të forcojë kapacitetin e tij për të siguruar pajtueshmëri në të gjitha strukturat. Frekuenca e pamjaftueshme e inspektimeve të rregullta dhe të jashtëzakonshme kufizon më tej aftësinë e IPK-së për të zbuluar mangësitë operative dhe për të siguruar masa korrigjuese në kohë.
Së fundmi, në aspektin e bashkëpunimit ndërkombëtar dhe rajonal, Kosova ka bërë përparim në forcimin e bashkëpunimit policor dhe gjyqësor, veçanërisht përmes Marrëveshjes së Punës me Europolin, e cila mundëson shkëmbimin e strukturuar të informacionit dhe bashkëpunimin e bazuar në ndërlidhje. Një oficer ndërlidhës i Kosovës është vendosur në Europol, dhe pjesëmarrja në operacione të përbashkëta dhe iniciativa rajonale është rritur vazhdimisht. Pavarësisht këtyre zhvillimeve pozitive, bashkëpunimi mbetet kryesisht operativ dhe jo gjithëpërfshirës. Marrëveshja aktuale ende nuk i ofron Kosovës qasje të plotë në bazat e të dhënave analitike të Europolit, duke kufizuar fushëveprimin dhe thellësinë e shkëmbimit të inteligjencës dhe koordinimin në kohë reale në hetimet komplekse ndërkufitare. Nevojiten hapa të mëtejshëm për të rritur nivelin e bashkëpunimit të natyrës operative për të ecur drejt integrimit të plotë operativ me Europolin përmes një marrëveshjeje operative dhe për të avancuar bashkëpunimin gjyqësor përmes një marrëveshjeje formale operative me Eurojustin.
Pjesëmarrja në aktivitetet e EMPACT-it është rritur, por mbetet nën potencialin e saj, ndërsa shkëmbimi i informacionit me vendet fqinje shpesh mbështetet në kontakte joformale, të bazuara në raste. 
Një çështje tjetër e identifikuar SOCTA 2025 ndërlidhet me qarkullimin e parave të falsifikuara si një kërcënim që prek Kosovën. Falsifikimi dëmton stabilitetin financiar, dëmton besimin e publikut në institucionet monetare dhe ofron një burim fitimprurës të ardhurash për rrjetet e krimit të organizuar, shpesh të lidhura me aktivitete më të gjera financiare të paligjshme. Adresimi i kësaj sfide kërkon kapacitete më të forta institucionale, veçanërisht brenda Bankës Qendrore të Kosovës dhe institucioneve të tjera përkatëse (Agjencia e Forenzikës, Policia e Kosovës dhe agjencitë e tjera të zbatimit të ligjit), për të zbuluar dhe hetuar krimet financiare të lidhura me krimin e organizuar.
Nga ana tjetër, një sfidë e rëndësishme në luftimin e krimit të organizuar dhe veprave të tjera të rënda penale është ndërgjegjësimi dhe kuptimi i kufizuar i publikut për rreziqet dhe pasojat që lidhen me të, veçanërisht ndërmjet grupeve të cenueshme si gratë dhe vajzat. Mungesa e iniciativave për rritjen e ndërgjegjësimit zvogëlon aftësinë e komuniteteve për të njohur, parandaluar dhe reaguar ndaj aktivitetit kriminal. Përveç kësaj, ekziston nevoja për të forcuar kapacitetin profesional të akterëve të zbatimit të ligjit dhe gjyqësorit përmes trajnimeve të specializuara mbi përdorimin e provave indirekte në procedurat penale dhe zbatimin e vazhdueshëm të udhëzimeve për matjen e dënimeve, të cilat aktualisht nuk shfrytëzohen sa duhet. Për më tepër, takimet e Këshillave të Sigurisë së Komunitetit dhe forumet e tjera të sigurisë që përfshijnë shoqërinë civile, të rinjtë dhe palët kryesore të interesit të komunitetit nuk zhvillohen rregullisht, duke kufizuar angazhimin lokal dhe përpjekjet për rritjen e ndërgjegjësimit.
Këto sfida tregojnë se reagimi i Kosovës ndaj krimit të organizuar kërkon një aktivitet zbulimi dhe qasje parandaluese më të integruar, të bazuar në inteligjencë, një qasje që lidh kapacitetin operativ me hetimin e aktiviteteve financiare, integritetin institucional dhe koordinimin rajonal.

Vizioni i Strategjisë kundër Krimit të Organizuar është parandalimi dhe luftimi i krimit të organizuar në Kosovë, duke zvogëluar kështu pasojat negative që sjell prania e këtij lloji të krimit të organizuar. Kjo Strategji adreson drejtpërdrejt gjetjet e Komisionit të BE-së dhe harmonizon përpjekjet vendore me standardet e BE-së. Strategjia u jep përparësi hetimeve financiare, konfiskimit të pasurive dhe ndjekjes efektive të rasteve komplekse të krimit të organizuar, ndërkohë që prezanton mekanizma për të rritur koordinimin ndërinstitucional, për të përmirësuar ekspertizën gjyqësore dhe prokuroriale dhe për të promovuar përfshirjen dhe transparencën brenda strukturave të zbatimit të ligjit.
Për të zbatuar në praktikë këtë dokument strategjik, janë përcaktuar katër (4) objektiva strategjikë me një total prej trembëdhjetë (13) objektivash specifikë, të mbështetur nga aktivitete konkrete të hartuara për të lehtësuar arritjen e tyre.
Objektivat strategjike janë si më poshtë:
1. Parandalimi dhe zvogëlimi i krimit të organizuar;
2. Hetimi dhe shpërbërja e strukturave të krimit të organizuar;
3. Forcimi i kapaciteteve institucionale për parandalimin dhe luftën kundër krimit të organizuar; dhe
4. Zhvillimi i bashkëpunimit dhe koordinimit vendor dhe ndërkombëtar në adresimin e krimit të organizuar.
[bookmark: _Toc240465387]Objektivi strategjik 1: Parandalimi dhe zvogëlimi i krimit të organizuar
Objektivi specifik 1.1: Përmirësimi i sistemit për identifikimin, vlerësimin dhe menaxhimin e rreziqeve nga krimi i organizuar
Për të parandaluar dhe zvogëluar në mënyrë efektive krimin e organizuar, ky objektiv përqendrohet në vlerësimin dhe analizën e vazhdueshme të kërcënimeve ekzistuese dhe atyre në zhvillim. Përpjekjet për zbatim do të përfshijnë një shqyrtim të hollësishëm të rajoneve, sektorëve dhe grupeve shoqërore më të prekshme ndaj ndikimit të rrjeteve të krimit të organizuar, si dhe rishikimin e kornizës ekzistuese ligjore dhe institucionale për të siguruar që mbështet zbatimin efektiv i qasjes administrative në luftimin e krimit të organizuar. Adresimi i këtyre mangësive kërkon miratimin e Qasjes Administrative si një kornizë formale e politikave, e mbështetur me ndryshime të synuara ligjore dhe mekanizma operativë. Masa të tilla do të kontribuojnë në parandalimin efektiv të krimit të organizuar nga depërtimi në sistemet ligjore dhe ekonomike. Për më tepër, ndërveprimi dhe shkëmbimi i të dhënave ndërmjet bazave të të dhënave publike dhe private do të vlerësohen për të rritur kapacitetet e zbulimit dhe parandalimit të hershëm.
Një studim i posaçëm do të identifikojë sektorët ekonomikë me rrezik të lartë infiltrimi nga grupet e krimit të organizuar dhe do të propozojë masa parandaluese administrative. Paralelisht, do të organizohen seminare me institucione financiare, institucione të zbatimit të ligjit dhe partnerë ndërkombëtarë për të forcuar kuptimin e tipologjive të krimit financiar dhe për të përmirësuar koordinimin në adresimin e kërcënimeve të reja.
Objektivi specifik 1.2: Forcimi i integritetit institucional dhe aftësisë për t'i rezistuar korrupsionit dhe infiltrimit kriminal
Ky objektiv specifik synon të rrisë qëndrueshmërinë institucionale, integritetin dhe llogaridhënien në të gjitha institucionet e zbatimit të ligjit dhe drejtësisë. Aktivitetet kryesore përfshijnë zhvillimin e një strategjie për zbatimin e rekomandimeve të Inspektoratit të Policisë së Kosovës (IPK), rritjen e numrit të inspektimeve të rregullta dhe të jashtëzakonshme që lidhen me ushtrimin e autorizimeve ligjore dhe miratimin e Planeve të Integritetit për institucionet e zbatimit të ligjit. Do të hartohet gjithashtu një plan integriteti për institucionet e drejtësisë për të siguruar transparencë.
Përpjekjet do të përfshijnë më tej krijimin e paneleve të specializuara për krimin e organizuar dhe organizimin e seancave gjyqësore të njëpasnjëshme në rastet e krimit të organizuar për të siguruar përpunim gjyqësor në kohë dhe efikas, si dhe identifikimin e fushave, pozitave dhe funksioneve brenda institucioneve të drejtësisë dhe zbatimit të ligjit që janë më të ndjeshme ndaj korrupsionit dhe infiltrimit kriminal.
Objektivi specifik 1.3: Rritja e ndërgjegjësimit publik për pasojat e krimit të organizuar
Ky objektiv specifik përqendrohet në rritjen e ndërgjegjësimit të publikut ndaj krimit të organizuar dhe pasojave të tij. Fushatat e ndërgjegjësimit do të organizohen si në nivel qendror ashtu edhe në atë lokal, duke synuar grupe specifike, me vëmendje të veçantë ndaj grave dhe vajzave, dhe të përshtatura sipas konteksteve lokale. Këto fushata do të nxjerrin në pah rreziqet dhe pasojat e krimeve të organizuara dhe të rënda përmes video-materialeve, përmbajtjes së mediave sociale dhe promovimit të modeleve pozitive.
Aktivitete edukative, të tilla si ligjërata, seminare dhe punëtori të hapura, do të mbahen në institucione arsimore publike dhe private për të informuar të rinjtë dhe komunitetet rreth rreziqeve të krimit të organizuar. Do të organizohen gjithashtu trajnime të specializuara për profesionistët e drejtësisë mbi vlerën e provave indirekte në procedurat kundër krimit të organizuar dhe zbatimin e udhëzimeve të përgjithshme për dënimet. Përveç kësaj, takimet e Këshillave të Sigurisë së Komunitetit dhe forume të tjera të sigurisë do të organizohen në bashkëpunim me shoqërinë civile, të rinjtë dhe palët kryesore të interesit të komunitetit, duke u përqendruar në nxitjen e një kulture ndërgjegjësimi, parandalimi dhe përgjegjësie kolektive në luftën kundër krimit të organizuar.
[bookmark: _Toc240465388]Objektivi strategjik 2: Hetimi dhe shpërbërja e strukturave të krimit të organizuar
Objektivi specifik 2.1: Luftimi i krimit të organizuar dhe financimit të tij
Ky objektiv specifik synon të forcojë kapacitetet institucionale për hetimin proaktiv dhe shkatërrimin e strukturave të krimit të organizuar dhe rrjeteve të tyre financiare. Qasja do të përfshijë profilizimin e grupeve kriminale në të gjitha karakteristikat përkatëse, me fokus në identifikimin e strukturës, metodave dhe lidhjeve të tyre operative. Hetimet e udhëhequra nga inteligjenca do të intensifikohen për të siguruar zbulimin dhe parandalimin e hershëm të rasteve të krimit të organizuar, ndërsa hetimet financiare do të kryhen paralelisht me hetimet penale për të zbuluar flukset e paligjshme financiare.
Përparësi do t'u jepet veprimeve operative dhe hetimore që synojnë organizatat kriminale më të rrezikshme dhe të strukturuara. Do të krijohen Ekipe të Përbashkëta Hetimore (EPH) të përbëra nga hetues, prokurorë, analistë të inteligjencës, hetues financiarë dhe ekspertë forenzikë për rastet komplekse të krimit të organizuar, si në nivel kombëtar ashtu edhe në atë ndërkombëtar për të siguruar reagime të koordinuara dhe efektive ndaj krimit të organizuar ndërkufitar. 
Përpjekjet do të përqendrohen gjithashtu në forcimin e gjurmimit, sekuestrimit, konfiskimit, rikthimit dhe menaxhimit efektiv të pasurive që rrjedhin nga krimet e rënda, krimi i organizuar dhe korrupsioni, duke siguruar menaxhimin efikas të tyredhe  ruajtjen e vlerës së tyre ekonomike. Theks i veçantë do t’i kushtohet promovimit të ripërdorimit transparent të pasurive të konfiskuara për dobi publike, kur kjo lejohet me ligj, si një mjet për forcimin e llogaridhënies dhe mbështetjen e përpjekjeve për parandalimin e kriminalitetit. Gjithashtu, do t’i kushtohet vëmendje luftimit të trafikimit të personave, kontrabandimit të migrantëve dhe formave të tjera të trafikimit të paligjshëm që mbështesin veprimtarinë e grupeve të krimit të organizuar.
Ky objektiv specifik është në përputhje me Strategjinë Kombëtare Kundër Trafikimit me Qenie Njerëzore 2022-2026, duke siguruar qëndrueshmëri dhe harmonizim ndërmjet dy kornizave strategjike. Nuk ka aktivitete që mbivendosen ndërmjet planeve përkatëse të veprimit.
Objektivi specifik 2.2: Luftimi i krimit të organizuar që lidhet me trafikimin e drogës
Fokusi i këtij objektivi specifik është forcimi i zbulimit dhe hetimit të aktiviteteve të trafikimit të drogës, të udhëhequra nga inteligjenca, dhe rritja e numrit të hetimeve dhe ndjekjeve penale të suksesshme. Do të krijohen Ekipe të Përbashkëta Hetimore si në nivel kombëtar ashtu edhe në atë ndërkombëtar për të koordinuar veprimet dhe për të shkëmbyer inteligjencë në mënyrë efektive. Bashkëpunimi me partnerët rajonalë dhe ndërkombëtarë do të rritet përmes operacioneve të përbashkëta që synojnë shkatërrimin e rrjeteve të përfshira në prodhimin, trafikimin dhe shpërndarjen e narkotikëve.
Përpjekjet do të përqendrohen në identifikimin dhe hetimin e të dyshuarve kryesorë, zhvillimin e procedurave hetimore kundër grupeve kriminale dhe forcimin e veprimeve prokuroriale. Kjo përfshin rritjen e numrit të aktgjykimeve të formës së prerë për vepra penale që lidhen me prodhimin e drogave sintetike, trafikimin dhe kultivimin e drogës. Përmes një qasjeje të koordinuar dhe të bazuar në dëshmi, objektivi synon të zvogëlojë furnizimin dhe disponueshmërinë e drogave të paligjshme dhe të çmontojë kapacitetet financiare dhe logjistike të organizatave të trafikimit të drogës.
Ky objektiv specifik është në përputhje me Strategjinë Shtetërore Kundër Drogave 2024-2028, duke siguruar qëndrueshmëri dhe plotësueshmëri ndërmjet dy kornizave strategjike. Nuk ka aktivitete që mbivendosen ndërmjet planeve përkatëse të veprimit.
Objektivi specifik 2.3: Luftimi i krimit të organizuar që lidhet me krimin kibernetik
Ky objektiv specifik synon të rrisë efektivitetin e institucioneve të zbatimit të ligjit dhe prokurorisë në adresimin e krimit kibernetik dhe formave të lidhura me aktivitet të organizuar kriminal. Përparësi do t'i jepet rritjes së numrit të hetimeve të krimit kibernetik dhe identifikimit të fenomeneve kriminale në zhvillim të cilat, ndonëse tradicionalisht nuk kategorizohen si krime kibernetike, lehtësohen përmes teknologjive digjitale, internetit dhe sistemeve kompjuterike.
Hetime dhe operacione të përbashkëta, si në nivel kombëtar ashtu edhe ndërkombëtar, do të organizohen për të forcuar bashkëpunimin në gjurmimin dhe ndjekjen penale të autorëve të krimeve të lidhura me kriptovalutat, aktivitetit në dark web dhe krimeve tjera kibernetike. Përpjekjet do të përqendrohen në identifikimin e të dyshuarve, zhvillimin e procedurave të specializuara hetimore dhe rritjen e numrit të aktakuzave dhe dënimeve që lidhen me krimin kibernetik.
Objektivi specifik 2.4: Luftimi i krimit të organizuar në lidhje me trafikimin e armëve
Ky objektiv specifik përqendrohet në përmirësimin e hetimeve të bazuara në inteligjencë dhe dëshmi për të luftuar posedimin dhe trafikimin e armëve. Institucionet e zbatimit të ligjit do të rrisin numrin dhe cilësinë e hetimeve që shënjestrojnë individë dhe grupe të përfshira në posedimin, kontrabandimin dhe tregtinë e paligjshme të armëve. Do të ndërmerren hetime dhe operacione të përbashkëta kombëtare dhe ndërkombëtare për të shkatërruar rrjetet përgjegjëse për rrjedhën e paligjshme të armëve të zjarrit.
Hetimet do të përqendrohen gjithashtu në gjurmimin e origjinës dhe rrugëve të armëve të paligjshme për të identifikuar dhe ndjekur penalisht grupet e organizuara kriminale të përfshira në trafikimin e tyre. Rritja e numrit të aktakuzave dhe dënimeve të plotfuqishme për veprat penale që lidhen me trafikimin e armëve do të mbetet një përparësi, duke rritur hetimet për rastet e posedimit të armëve të paligjshme, duke u përqendruar në gjurmimin dhe origjinën e armëve, për të identifikuar grupet kriminale që kontrabandojnë armë të paligjshme.
Ky objektiv specifik është në përputhje me Strategjinë Kombëtare dhe Planin e Veprimit për Kontrollin e Armëve të Vogla, të Lehta dhe Eksplozivëve 2024-2028, duke siguruar koherencë strategjike dhe plotësueshmëri ndërmjet dy kornizave të politikave. Nuk ka aktivitete që mbivendosen ndërmjet planeve përkatëse të veprimit.
Objektivi specifik 2.5: Luftimi i krimit të organizuar të lidhur me krimet ekonomike, korrupsionin dhe pastrimin e parave
Ky objektiv specifik synon të forcojë bashkëpunimin ndërinstitucional dhe efektivitetin e hetimeve për krimin ekonomik, korrupsionin dhe pastrimin e parave. Shkëmbimi i shtuar i informacionit ndërmjet institucioneve përkatëse do të ketë përparësi për të mundësuar një qasje gjithëpërfshirëse dhe të bazuar në inteligjencë për zbulimin dhe hetimin e veprave penale financiare dhe ekonomike. Përpjekjet do të përqendrohen në rritjen e numrit të ndjekjeve penale për pastrimin e parave si një vepër penale më vete, duke përforcuar njëkohësisht përdorimin e hetimeve financiare si një mjet kyç në adresimin e krimit të organizuar dhe korrupsionit.
Do të krijohen Ekipe të Përbashkëta Hetimore në nivel kombëtar dhe ndërkombëtar për të koordinuar veprimet dhe për shkëmbyer informacionin në rastet që përfshijnë krime ekonomike dhe pastrim parash. Operacionet bashkëpunuese do të synojnë individë dhe rrjete të përfshira në krime komplekse financiare, me objektivin e rritjes së padive dhe dënimeve. Gjithashtu do të synohet rritja e numrit të aktakuzave dhe dënimeve të plotfuqishme për vepra penale që lidhen me krimet ekonomike, korrupsionin dhe pastrimin e parave. Për më tepër, do të zbatohet një qasje strategjike për të forcuar përdorimin e hetimeve financiare dhe mekanizmave të rimëkëmbjes së pasurive përmes sekuestrimit dhe konfiskimit, duke siguruar që të ardhurat kriminale të gjurmohen, ngrihen dhe rimëkëmben në mënyrë efektive për të dobësuar themelet ekonomike të krimit të organizuar. Performanca do të vlerësohet bazuar në cilësinë e rasteve, aktgjykimet e formës së prerë dhe konfiskimet e ekzekutuara.
Ky objektiv specifik është në përputhje me Strategjinë Kombëtare për Parandalimin e Pastrimit të Parave dhe Financimit të Terrorizmit 2024-2030, duke siguruar koherencë ndërmjet dy kornizave strategjike. Nuk ka aktivitete që mbivendosen ndërmjet planeve përkatëse të veprimit. Nga ana tjetër, është e rëndësishme të theksohet se aktualisht nuk ekziston asnjë strategji kombëtare kundër korrupsionit, gjë që thekson nevojën për koordinim të përmirësuar dhe integrimin e masave kundër korrupsionit brenda kornizës më të gjerë të luftimit të krimit të organizuar.
[bookmark: _Toc240465389]Objektivi strategjik 3: Forcimi i mëtejshëm i kapaciteteve në parandalimin dhe luftimin e krimit të organizuar
Objektivi specifik 3.1: Zhvillimi i kapaciteteve njerëzore në parandalimin dhe luftimin e krimit të organizuar
Forcimi i kapaciteteve njerëzore mbetet një nga parakushtet kryesore për një reagim efektiv ndaj krimit të organizuar. Kjo Strategji përqendrohet në përmirësimin e aftësive profesionale, analitike dhe operative të institucioneve përgjegjëse për parandalimin, hetimin, ndjekjen, gjykimin dhe dënimin e rasteve të krimit të organizuar..
Veprimet prioritare përfshijnë forcimin e niveleve të personelit në strukturat e prokurorisë dhe policisë, përmirësimin e kapaciteteve analitike dhe hetimore, si dhe promovimin e trajnimeve të përbashkëta dhe të specializuara në të gjitha institucionet e zbatimit të ligjit, inteligjencës dhe drejtësisë. Këto përpjekje synojnë të rrisin bashkëpunimin, të sigurojnë cilësi më të mirë të hetimeve dhe ndjekjeve penale, si dhe të promovojnë përdorimin e metodave moderne hetimore dhe të inteligjencës.
Ky objektiv specifik gjithashtu inkurajon një ekspertizë më të fortë në hetimet financiare dhe të gjurmimit të pasurive, si dhe identifikim dhe ndihmë më të mirë për viktimat e trafikimit dhe krimeve të lidhura me to. Përmes këtyre masave, Kosova synon të ndërtojë një sistem institucional profesional dhe të koordinuar, të aftë për t'u përballur me krimin e organizuar në një mënyrë të vazhdueshme dhe të qëndrueshme.
Objektivi specifik 3.2: Rishikimi dhe harmonizimi i kornizës ligjore
Lufta kundër krimit të organizuar kërkon përmirësim të vazhdueshëm të kornizës ligjore dhe institucionale për të siguruar kompetenca të qarta, koordinim efektiv dhe pajtueshmëri me standardet ndërkombëtare.
Ky objektiv specifik parasheh hartimin dhe miratimin e legjislacionit për të përmirësuar bashkëpunimin ndërinstitucional. Përditësimet legjislative do të përfshijnë miratimin e ligjit për parandalimin dhe luftimin e falsifikimi të monedhave dhe kartëmonedhave, si dhe miratimin e akteve nënligjore që lidhen me parandalimin e falsifikimit. Miratimi i ligjit për kontrollin e integritetit të gjyqtarëve, prokurorëve dhe personelit mbështetës do të krijojë një njësi të veçantë për të kryer kontrolle të plota të integritetit në të gjithë sistemin e drejtësisë.
Pas miratimit të legjislacionit për parandalim të falsifikimit të parasë dhe pas rishikimit afatmesëm të planit të veprimit, do të shqyrtohet mundësia për themelimin e Qendrave Kombëtare Kundër Falsifikimit në institucionet relevante, zhvillimin e Sistemit të Monitorimit të Falsifikimit në Kosovë, si dhe forcimin e kapaciteteve institucionale. Këto veprime do të përfshihen në planin e rishikuar të veprimit për periudhën 2028-2030.
Objektivi specifik 3.3: Forcimi i kapaciteteve me pajisje shtesë të avancuara për sektorët që merren me parandalimin dhe luftën kundër krimit të organizuar
Për të siguruar reagim modern dhe efikas ndaj krimit të organizuar dhe krimit kibernetik, Strategjia i jep përparësi përmirësimit të infrastrukturës teknike dhe të mjeteve digjitale në të gjitha institucionet e sigurisë dhe të zbatimit të ligjit.
Aktivitetet e planifikuara përfshijnë krijimin e linjave të sigurta të komunikimit elektronik për përgjime ligjore, kryerjen e studimit të fizibilitetit për përmirësimin e ambienteve hetimore dhe rritjen e kapaciteteve logjistike dhe teknike të njësive të specializuara hetimore, si dhe forcimin e kapaciteteve analitike dhe operative të Departamentit të Inteligjencës dhe Analizës.
Aktivitetet e tjera do të përqendrohen në përmirësimin e ndërveprimit ndërmjet bazave të të dhënave institucionale, zhvillimin e një baze të dhënash të posaçme për krimin kibernetik brenda Policisë së Kosovës dhe avancimin e mjeteve digjitale, siç janë platformat e raportimit online dhe baza e të dhënave të regjistrave kriminale. Futja e sistemeve dhe aplikacioneve të specializuara, duke përfshirë ato që lidhen me kriptovalutat, do të mbështesë më tej zbulimin dhe hetimin e krimeve të mundësuara nga teknologjia.
[bookmark: _Toc240465390]Objektivi strategjik 4: Zhvillimi i bashkëpunimit dhe koordinimit vendor dhe ndërkombëtar në parandalimin dhe luftimin e krimit të organizuar
Objektivi specifik 4.1: Avancimi i bashkëpunimit dhe koordinimit ndërinstitucional
Parandalimi dhe luftimi i krimit të organizuar kërkon bashkëpunim të fortë, shkëmbim informacioni në kohë dhe planifikim të përbashkët ndërmjet të gjitha institucioneve përgjegjëse. Ky qëllim specifik përqendrohet në forcimin e mekanizmave të koordinimit dhe përmirësimin e kanaleve të komunikimit ndërmjet autoriteteve të ndjekjes penale, zbatimit të ligjit dhe institucioneve të tjera përkatëse.
Masat prioritare përfshijnë përmirësimin e bashkëpunimit ndërmjet Prokurorisë Speciale dhe institucioneve të zbatimit të ligjit, sigurimin e informimit të rregullt mes institucioneve dhe krijimi i mekanizmave për diskutimin e mësimeve të nxjerra pas përfundimit të rasteve. Do të bëhen gjithashtu përpjekje për të rritur shkëmbimin e informacionit ndërmjet institucioneve dhe për të forcuar bashkëpunimin ndërmjet prokurorisë, gjykatave dhe Agjencisë për Menaxhimin e Pronës së Sekuestruar dhe të Konfiskuar. Do të promovohet koordinimi i rregullt ndërmjet gjyqtarëve dhe prokurorëve për të lehtësuar caktimin e seancave të njëpasnjëshme dhe për të siguruar trajtimin më të shpejtë të rasteve. Do të organizohen takime të përbashkëta dhe seanca analitike për të shqyrtuar sfidat operative dhe për të planifikuar veprime të koordinuara.
Ky objektiv specifik parasheh gjithashtu mbështetje për funksionalizimin e mekanizmave kombëtarë, siç është Rrjeti i Përbashkët i Inteligjencës Kundër Pastrimit të Parave të Kosovës (JMLINK), i cili do të mundësojë shkëmbimin e strukturuar dhe të sigurt të informacionit ndërmjet Bankës Qendrore, sektorit financiar, institucioneve të zbatimit të ligjit dhe Njësisë së Inteligjencës Financiare.
Objektivi Specifik 4.2: Rritja dhe avancimi i bashkëpunimit rajonal dhe ndërkombëtar
Forcimi i bashkëpunimit rajonal dhe ndërkombëtar është thelbësor për një përgjigje efektive dhe të koordinuar ndaj krimit të organizuar, i cili shpesh vepron përtej kufijve dhe juridiksioneve. Ky qëllim specifik përqendrohet në rritjen e angazhimit operacional të Kosovës me rrjetet ndërkombëtare të zbatimit të ligjit dhe gjyqësorit dhe në përafrimin e praktikave të saj me standardet evropiane.
Prioritetet kryesore përfshijnë avancimin e bashkëpunimit operacional policor me Europolin, përmes Marrëveshjes së Punës të nënshkruar në vitin 2020 mes Kosovës dhe Europolit, si dhe arritjen e një marrëveshjeje formale operacionale për të mundësuar shkëmbimin e strukturuar të informacionit dhe pjesëmarrjen në operacione të përbashkëta. Kosova do të punojë gjithashtu për të rritur përfshirjen e saj në aktivitetet operative në kuadër të EMPACT-it dhe për të zgjeruar shkëmbimin e informacionit në kohë reale me vendet fqinje dhe partnere mbi strukturat kriminale dhe aktivitetet transnacionale.
Përpjekjet do të vazhdojnë për të zgjeruar operacionet e përbashkëta policore ndërkombëtare, për të forcuar rolin e pikave të kontaktit të Kosovës në platformat e bashkëpunimit ndërkombëtar dhe për të rritur angazhimin institucional me Eurojustin. Vendi mbetet i përkushtuar për të lidhur një marrëveshje bashkëpunimi me Eurojustin për të përmirësuar koordinimin në hetimet dhe ndjekjet penale komplekse ndërkufitare.

Në këtë Strategji kundër Krimit të Organizuar janë përcaktuar objektivat strategjike dhe specifike të institucioneve të sundimit të ligjit në luftimin e krimit të organizuar, ndërsa në  Planin e Veprimit të kësaj strategjie janë përcaktuar përgjegjësitë e secilit institucion në realizimin e aktiviteteve. Institucionet përgjegjëse duhet të raportojnë në baza tremujore mbi zbatimin e aktiviteteve dhe objektivave të strategjisë. Ministri i Punëve të Brendshme, si Koordinator Kombëtar kundër Krimit të Organizuar, luan një rol kyç në koordinimin ndërinstitucional kundër krimit të organizuar në Kosovë. 

Ministria e Punëve të Brendshme do të jetë përgjegjëse për monitorimin e zbatimit të Strategjisë dhe hartimin e raporteve të zbatimit. Ministri, me anë të një vendimi, do të përcaktojë strukturën për monitorimin dhe zbatimin e strategjisë, e cila do të përfshijë edhe procesin e raportimit të Strategjisë dhe Planit të Veprimit. Struktura e monitorimit do të përbëhet nga tre nivele: niveli strategjik, niveli organizativ dhe niveli teknik. Niveli strategjik do të përbëhet nga përfaqësues të nivelit të lartë të institucioneve përgjegjëse, niveli organizativ do të përbëhet nga drejtuesit e departamenteve ose përfaqësuesit e tyre në institucionet përgjegjëse, ndërsa niveli teknik do të përbëhet nga përfaqësues të nivelit profesional nga Ministria e Punëve të Brendshme dhe institucionet përkatëse.

Në nivel strategjik, përfaqësuesit e nivelit të lartë të institucioneve zbatuese do të takohen të paktën dy herë në vit. Ekipi i nivelit organizativ do të takohet të paktën një herë në 3 muaj për të siguruar koordinimin për zbatimin e aktiviteteve, raportimin e të dhënave dhe monitorimin. Raportet e rregullta të zbatimit të kësaj strategjie, të cilat do të hartohen nga ekipi i nivelit teknik, do të rishikohen dhe miratohen nga niveli organizativ, të cilat më pas do të miratohen nga ekipi i nivelit strategjik/Bordi i Strategjisë.

Përmes monitorimit të vazhdueshëm dhe sistematik, do të mblidhen të dhëna për të matur progresin dhe zbatimin e Planit të Veprimit. Parashihet që të përgatiten gjithsej dy raporte të rregullta:

1. Raporti gjashtëmujor mbi zbatimin e Planit të Veprimit të Strategjisë, i cili do të paraqesë arritjet dhe sfidat në zbatimin e aktiviteteve të planifikuara, dhe

2. Raporti vjetor mbi zbatimin e strategjisë, i cili përveç të dhënave nga raporti gjashtëmujor, do të paraqesë edhe nivelin e arritjes së objektivave përmes treguesve specifikë, shpenzimet buxhetore të realizuara dhe informacione të tjera në përputhje me manualin për monitorimin e dokumenteve strategjike.

Gjatë periudhës së zbatimit të planit të veprimit, MPB, në bashkëpunim dhe koordinim me institucionet përgjegjëse për zbatimin e aktiviteteve në plan të veprimit, do të hartojë një pasaportë të indikatorëve kyç përmes të cilëve do të matet zbatimi i planit të veprimit. Përmes këtij dokumenti, do të monitorohen trendet dhe zhvillimet kryesore në fushëveprimin e strategjisë. 

Plani i Veprimit i Strategjisë do të rishikohet nga Ministria, bazuar në një vlerësim nga grupi i nivelit strategjik. Plani i ri i Veprimit do të miratohet më pas nga Ministri i Punëve të Brendshme dhe Qeveria.

Plani shoqërues i veprimit për zbatimin e Strategjisë është hartuar për periudhën 2026-2028. Plani i veprimit përfshin një buxhet të detajuar për të tri vitet e zbatimit të strategjisë. Financimi i të gjitha aktiviteteve është planifikuar të realizohet nga Buxheti i Republikës së Kosovës, ndërsa kontributet financiare nga donatorët do të bëhen në të ardhmen sipas nevojës dhe gatishmërisë së donatorëve.

Bazuar në planin e veprimit, kostoja totale e zbatimit të Strategjisë Shtetërore Kundër Krimit të Organizuar 2026-2030 për periudhën 2026-2028 vlerësohet në 14,405,510.30 Euro, të gjitha nga buxheti shtetëror. 

Tabela e mëposhtme përmbledh nevojat financiare sipas objektivave strategjike dhe viteve të zbatimit.

Buxheti i Strategjisë sipas objektivave strategjike
	Objektivi strategjik
	2026 (€)
	2027 (€)
	2028 (€)
	Gjithsej (€)

	Objektivi Strategjik 1: Parandalimi dhe reduktimi i krimit të organizuar
	15,411.60
	98,126.75
	16,626.75
	130,165.10

	Objektivi Strategjik 2: Hetimi dhe shkatërrimi i strukturave të krimit të organizuar
	1,290,143.40
	1,290,143.40
	1,290,143.40
	3,870,430.20

	Objektivi Strategjik 3: Fuqizimi i mëtejmë i kapaciteteve në parandalimin dhe luftimin e krimit të organizuar
	3,455,563.00
	3,100,863.00
	3,074,963.00
	9,631,389.00

	Objektivi Strategjik 4: Forcimi i koordinimit operacional dhe bashkëpunimit kombëtar dhe ndërkombëtar kundër krimit të organizuar
	257,842.00
	257,842.00
	257,842.00
	773,526.00

	Gjithsej (€)
	5,018,960.00
	4,746,975.15
	4,639,575.15
	14,405,510.30



Buxheti sipas llojit të shpenzimeve 
	Kategoria e shpenzimeve
	2026 (€)
	2027 (€)
	2028 (€)
	Gjithsej (€)

	Shpenzime kapitale
	3,405,000.00
	3,081,800.00
	3,058,400.00
	9,545,200.00

	Shpenzime rrjedhëse
	1,613,960.00
	1,665,175.15
	1,581,175.15
	4,860,310.30

	Gjithsej (€)
	5,018,960.00
	4,746,975.15
	4,639,575.15
	14,405,510.30

